<classify> WATAHINIWA 960,202 wamesajiliwa kufanya Mtihani wa Kumaliza Elimu ya Msingi PSLE 2018, utakaofanyika leo na kesho katika shule 16,845 Tanzania Bara. Kati ya watahiniwa hao, wavulana ni 456,230 sawa na asilimia 47.51 na wasichana ni 503,972 sawa na asilimia 52.49. Mwaka 2017 watahiniwa waliosajiliwa kufanya mtihani huo walikuwa 917,072, hivyo kuna ongezeko la jumla ya watahiniwa 43,130 sawa na asilimia 4.7 kwa mwaka 2018 ikilinganishwa na mwaka 2017.Katibu Mtendaji wa Baraza la Mitihani la Tanzania NECTA, Dk Charles Msonde alisema katika mtihani huo jumla ya masomo matano yatatahiniwa ambayo ni Kiswahili, English, Sayansi, Hisabati na Maarifa ya Jamii. Alisema kati ya watahiniwa 960,202 waliosajiliwa kufanya mtihani mwaka 2018, watahiniwa 918,653 watafanya mtihani kwa lugha ya Kiswahili na watahiniwa 41,549 watafanya mtihani kwa lugha ya Kiingereza ambayo wamekuwa wakiitumia katika kujifunza.Watahiniwa wasioona waliosajiliwa kufanya mtihani ni 90 wakiwemo wavulana 59 na wasichana 31. Watahiniwa wenye uoni hafifu ambao huhitaji maandishi makubwa ni 846 ambao kati yao wavulana ni 475 na wasichana 371, alisema. Alisema maandalizi ya mtihani huo yamekamilika, ikiwa ni pamoja na kusambazwa kwa karatasi za mitihani, fomu maalumu za OMR za kujibia mitihani na nyaraka zote muhimu zinazohusu mtihani huo katika Halmashauri na Manispaa zote nchini. Mtihani huu ni muhimu kwa wanafunzi na jamii kwa ujumla kwa kuwa hupima uwezo na uelewa wa wanafunzi katika yale yote waliyojifunza kwa kipindi cha miaka saba. Matokeo hayo pia hutumika katika uchaguzi wa wanafunzi wanaojiunga na Elimu ya Sekondari, hivyo ni muhimu katika Taifa letu, alisema.  <topic>: kitaifa 